חוק סמכויות מיוחדות להתמודדות עם נגיף הקורונה החדש (צווי סגירה מינהליים) (הוראת שעה), התש"ף–2020
הצעת חוק ממשלתית, הכנסת ה-23
פורסם: ספר החוקים, חוברת 2820, עמ' 198, 2020-07-02T00:00:00+03:00
נקבע כי לראש רשות מקומית, רופא מחוזי או קצין משטרה בדרגת סגן ניצב ישנה סמכות להורות על סגירת עסקים או מקומות נוספים שבעל המקום פותח או מפעיל בניגוד להוראות החוק השונות שנועדו למנוע את התפשטות מגפת הקורונה, וזאת אחרי שקיבל דוח משוטר או פקח. צו הסגירה הראשון הוא לשבעה ימים, וניתן להאריכו בסך הכול עד ל-14 יום בלבד.
על פי ההסדר יש שני סוגים של צווי סגירה: הראשון – צו סגירה במקרה של הפרות ממוקדות של הוראות העוסקות בפתיחה לציבור של מקום או עסק שפתיחתו נאסרה, הפרה ניכרת של הגבלה על מספר האנשים במקום או בעסק או הפרה ניכרת של החובה של הגורם האחראי על המקום לכך שהעובדים בעסק יעטו מסכה; השני – צו סגירה בקשת רחבה יותר של נסיבות, שיינתן כשמדובר בהפרה מהותית או בכמה הפרות שבשלהן קיים חשש משמעותי להדבקה בנגיף.  
במסגרת שיקול הדעת במתן הצו, יש לבחון בין היתר את מידת הסכנה או הנזק לציבור או לאדם שעשויים להיגרם מהמשך הפעילות במקום, האם מדובר בעבריין חוזר, האם ניתן לתקן את הליקוי ולהימנע ממתן הצו, האפשרות להטיל קנס במקום לתת צו סגירה וכן החיוניות לציבור של המקום שמבקשים לסגור והפגיעה בבעלים או האחראי למקום כשקובעים את משך הצו והיקפו.
על ההחלטה להוציא צו סגירה ניתן להגיש השגה לגורם בכיר יותר, ולאחר מכן – עתירה לבית משפט השלום.